1.JOHDANTO

Paristoja ja akkuja on kaikkialla. Ne tuottavat sähköä ajoneuvoihin ja mahdollistavat yhteyden viestintäverkkoihin henkilökohtaisten laitteiden kautta. Ne varastoivat energiaa ja takaavat puhtaamman julkisen liikenteen. Meneillään oleva muutos sähkön tuotanto- ja käyttötavoissa kasvattaa paristojen ja akkujen määrä EU:n markkinoilla entisestään. Tämä aiheuttaa entistä suurempia paineita ympäristölle.

Paristoja ja akkuja koskeva direktiivi on ainoa pelkästään paristoille ja akuille omistettu EU:n säädös. Tämä on komission toinen kertomus paristoja ja akkuja koskevasta direktiivistä. Kertomuksen laadinnassa on noudatettu direktiivin 23 artiklaa, jonka mukaan komissio laatii kertomuksen direktiivin täytäntöönpanosta ja sen vaikutuksista ympäristöön ja sisämarkkinoiden toimintaan. Direktiivin mukaan komissio myös arvioi kertomuksessaan erityisesti seuraavia seikkoja:

•raskasmetalleja sisältäviä paristoja ja akkuja koskevien uusien riskinhallintatoimenpiteiden asianmukaisuus,

•kaikille käytetyille kannettaville paristoille ja akuille asetettujen vähimmäiskeräystavoitteiden asianmukaisuus,

•mahdollisuus asettaa uusia tavoitteita ja

•direktiivissä vahvistetun kierrätystehokkuuden asianmukaisuus.

Arviointi on osa prosessia, joka saattaa johtaa direktiivin tarkistamiseen. Tavoitteena on ottaa huomioon yhteiskunnallinen ja poliittinen kehitys, kuten siirtyminen kiertotalouteen ja vähähiilisen politiikan edistäminen. Tähän kehitykseen liittyy se, että paristoja ja akkuja käytetään yhä enemmän sähköiseen liikkuvuuteen ja energian hajautettuun varastointiin. Tähän uuteen toimenpidekontekstiin kuuluu myös EU:n akkualan yhteenliittymää (European Batteries Alliance – EBA) koskeva aloite. Sillä pyritään takaamaan kokonainen arvoketju edistyksellisten kennojen, paristojen ja akkujen tuotannolle EU:ssa. Asiaan liittyvässä akkuja koskevassa strategisessa toimintasuunnitelmassa sitoudutaan innovatiivisen ja tulevaisuuden vaatimukset huomioon ottavan sääntelyn suunnitteluun. Direktiivi tulee olemaan keskeinen osa tätä sääntelyä.

Paristoja ja akkuja koskevalla direktiivillä pyritään minimoimaan uusien ja käytettyjen paristojen ja akkujen ympäristöhaitat ja siten osaltaan suojelemaan, säilyttämään ja parantamaan ympäristön laatua. Sillä pyritään myös varmistamaan sisämarkkinoiden moitteeton toiminta.

Direktiivissä käsitellään paristojen ja akkujen sisältämien vaarallisten aineiden ympäristövaikutuksia. Jos käytetyt paristot ja akut sijoitetaan kaatopaikalle, hävitetään polttamalla tai käsitellään epäasianmukaisesti käyttöiän lopussa, niiden sisältämät aineet saattavat päästä ympäristöön. Tällä on vaikutuksia ympäristön laatuun ja ihmisten terveyteen. Näihin riskeihin puuttumiseksi direktiivissä säädetään, että paristojen ja akkujen olisi sisällettävä pienempiä määriä vaarallisia aineita, ja vahvistetaan toimenpiteet käytettyjen paristojen ja akkujen asianmukaisen jätehuollon varmistamiseksi.

Direktiivissä edellytetään, että jäsenvaltiot maksimoivat käytettyjen paristojen ja akkujen erilliskeräyksen, ja asetetaan tavoitteita käytettyjen paristojen ja akkujen keräykselle ja kierrätystehokkuudelle. Direktiivin mukaan jäsenvaltioiden on huolehdittava siitä, että vuoteen 2016 mennessä vähintään 45 prosenttia markkinoille saatetuista kannettavista paristoista ja akuista kerätään käytön jälkeen.

Kaikki kerätyt paristot ja akut on kierrätettävä prosesseissa, joissa saavutetaan vähintään direktiivissä vahvistetut vähimmäistehokkuudet, jotta materiaalien hyödyntämistaso on korkea. Tavoitteita on määritelty seuraaville kolmelle paristo- ja akkuryhmälle: lyijyparistot ja -akut, nikkelikadmiumparistot ja -akut sekä muut paristot ja akut.

Paristojen ja akkujen sekä niitä sisältävien tuotteiden valmistajat ovat vastuussa markkinoille saattamiensa paristojen ja akkujen synnyttämän jätteen huollosta (laajennettu tuottajan vastuu).

2.KERTOMUKSEN VALMISTELU

Tämä kertomus perustuu seuraaviin tietolähteisiin: i) jäsenvaltioiden raportit, jotka kattavat kolme vuotta ajalla 26. syyskuuta 2012 – 26. syyskuuta 2015, ii) tulokset, jotka on saatu komission vuonna 2018 tekemästä direktiiviä koskevasta arvioinnista ja iii) tiedot, jotka komissiolle on toimitettu keräysasteista ja kierrätystehokkuuksista.

Se, että direktiivin täytäntöönpanoa on tähän saakka dokumentoitu kattavasti, on jo itsessään panos tähän arviointiin. Riippumattomat konsultit ovat antaneet tukensa komission tekemälle arvioinnille, joka perustuu kerättyihin tietoihin. Arviointi on Euroopan komission parempaa sääntelyä koskevan politiikan mukainen. Direktiiviä arvioitiinkin jo osittain vuonna 2014 yhdessä muiden jätevirtadirektiivien kanssa (toimivuustarkastus). Käsillä olevassa arvioinnissa on otettu huomioon viisi tavanomaista kriteeriä eli direktiivin merkityksellisyys, vaikuttavuus, tehokkuus, johdonmukaisuus ja EU:n tason lisäarvo. Näiden lisäksi on otettu huomioon edellä mainitut, direktiivin 23 artiklassa edellytetyt seikat. Arvioinnissa on tarkasteltu myös toimivuustarkastuksessa esiin tulleita keskeisiä kysymyksiä.

3.VAIKUTUKSET YMPÄRISTÖÖN

Direktiivi on osaltaan vähentänyt vaarallisten aineiden käyttöä paristoissa ja akuissa sekä ennaltaehkäissyt käytettyjen kannettavien paristojen ja akkujen sijoittamista kaatopaikalle tai polttamista – muttei suunnitellulla tasolla. Sen vuoksi ympäristölle aiheutuu edelleen riskejä.

3.1.Kemikaalit